title: 2011/679/: Deċiżjoni tal-Kunsill tal- 10 ta’ Ottubru 2011 dwar il-konklużjoni tal-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd fis-seħħ bejn iż-żewġ partijiet

text:
               14.10.2011

               MT

               Il-Ġurnal Uffiċjali tal-Unjoni Ewropea

               L 269/17

         DEĊIŻJONI TAL-KUNSILL
   tal-10 ta’ Ottubru 2011
   dwar il-konklużjoni tal-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd fis-seħħ bejn iż-żewġ partijiet
   (2011/679/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu, flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:

               (1)

               Fid-19 ta’ Diċembru 2006, il-Kunsill addotta r-Regolament (KE) Nru 2027/2006 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u r-Repubblika tal-Kap Verde (1).

               (2)

               L-Unjoni nnegozjat mar-Repubblika tal-Kap Verde Protokoll ġdid li joffri lill-bastimenti tal-UE opportunitajiet ta’ sajd fl-ilmijiet li fihom il-Kap Verde teżerċita s-sovranità jew il-ġurisdizzjoni tagħha fuq is-sajd.

               (3)

               B’riżultat ta’ dawn in-negozjati, il-protokoll il-ġdid ġie inizjalat fit-22 ta’ Diċembru 2010.

               (4)

               Dan il-Protokoll il-ġdid ġie ffirmat fuq il-bażi tad-Deċiżjoni tal-Kunsill 2011/405/UE (2) u ser jiġi applikat b’mod proviżorju mill-1 ta’ Settembru 2011.

               (5)

               Dan il-Protokoll għandu jiġi konkluż,

         ADOTTA DIN ID-DEĊIŻJONI:
   Artikolu 1
   Il-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Kap Verde fis-seħħ bejn iż-żewġ partijiet huwa b’dan approvat f’isem l-Unjoni.
   Artikolu 2
   Il-President tal-Kunsill għandu jipproċedi, f’isem l-Unjoni, għan-notifika prevista fl-Artikolu 16 tal-Protokoll, sabiex jesprimi l-kunsens tal-Unjoni li tkun marbuta bil-Protokoll (3).
   Artikolu 3
   Din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, l-10 ta’ Ottubru 2011.

            Għall-Kunsill

            Il-President

         A. KRASZEWSKI

      (1)  ĠU L 414, 30.12.2006, p. 1.

      (2)  ĠU L 181, 9.7.2011, p. 1.

      (3)  Id-data tad-dħul fis-seħħ tal-Protokoll għandha tiġi ppubblikata f’Il-Ġurnal Uffiċjali tal-Unjoni Ewropea mis-Segretarju Ġenerali tal-Kunsill.


title: Deċiżjoni (UE) 2016/1549 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/316

         DEĊIŻJONI (UE) 2016/1549 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Awtorità Ewropea tat-Titoli u s-Swieq għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tat-Titoli u s-Swieq għas-sena finanzjarja 2014, flimkien mar-risposta tal-Awtorità (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Awtorità fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0088/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (4), u b’mod partikolari l-Artikolu 64 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament Delegat tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0096/2016),

               1.

               Jagħti l-kwittanza lid-Direttur Eżekuttiv tal-Awtorità Ewropea tat-Titoli u s-Swieq għall-implimentazzjoni tal-baġit tal-Awtorità għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Awtorità Ewropea tat-Titoli u s-Swieq, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 255.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 84.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2010/336/CFSP: Deċiżjoni tal-Kunsill 2010/336/PESK tal- 14 ta’ Ġunju 2010 dwar l-attivitajiet tal-UE f’appoġġ għat-Trattat dwar il-Kummerċ tal-Armi, fil-qafas tal-Istrateġija Ewropea ta’ Sigurtà

text:
               18.6.2010

               MT

               Il-Ġurnal Uffiċjali tal-Unjoni Ewropea

               L 152/14

         DEĊIŻJONI TAL-KUNSILL 2010/336/PESK
   tal-14 ta’ Ġunju 2010
   dwar l-attivitajiet tal-UE f’appoġġ għat-Trattat dwar il-Kummerċ tal-Armi, fil-qafas tal-Istrateġija Ewropea ta’ Sigurtà
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 26(2) u l-Artikolu 31(1) tiegħu,
   Billi:

               (1)

               Fit-12 ta’ Diċembru 2003 l-Kunsill Ewropew adotta Strateġija Ewropea ta’ Sigurtà li appellat għal ordni internazzjonali bbażat fuq multilateraliżmu effettiv. L-Istrateġija Ewropea ta’ Sigurtà tirrikonoxxi l-Karta tan-Nazzjonijiet Uniti (NU) bħala l-qafas fundamentali għar-relazzjonijiet internazzjonali. It-tisħiħ tan-NU, u li tiġi mgħammra biex tissodisfa r-responsabbiltajiet tagħha u biex taġixxi b’mod effettiv, huwa prijorità tal-Unjoni Ewropea.

               (2)

               Fis-6 ta’ Diċembru 2006 l-Assemblea Ġenerali tan-NU adottat ir-Riżoluzzjoni 61/89 bit-titolu “Lejn trattat dwar il-kummerċ tal-armi: stabbiliment ta’ standards internazzjonali komuni għall-importazzjoni, l-esportazzjoni u t-trasferiment ta’ armi konvenzjonali”.

               (3)

               Fil-konklużjonijiet tiegħu tal-11 ta’ Diċembru 2006, il-Kunsill laqa’ l-bidu formali tal-proċess lejn l-elaborazzjoni ta’ Trattat dwar il-Kummerċ tal-Armi (minn issa “TKA”) internazzjonali u legalment vinkolanti u nnota b’apprezzament li maġġoranza ċara tal-Istati Membri tan-Nazzjonijiet Uniti, inklużi l-Istati Membri kollha tal-Unjoni, kienu appoġġaw ir-riżoluzzjoni 61/89 tal-Assemblea Ġenerali tan-NU. Il-Kunsill afferma mill-ġdid li l-Unjoni u l-Istati Membri tagħha għandhom ikollhom rwol attiv f’dan il-proċess, u ssottolinja l-importanza ta’ kooperazzjoni ma’ Stati u organizzazzjonijiet reġjonali oħrajn f’dan il-proċess.

               (4)

               Is-Segretarju Ġenerali tan-NU stabbilixxa Grupp ta’ Esperti Governattivi (minn issa “il-GGE”) magħmul minn 28 membru biex ikompli jikkunsidra l-possibbiltà ta’ TKA. Il-GGE ltaqa’ matul l-2008 u kkonkluda li kienet meħtieġa aktar konsiderazzjoni u li għandhom isiru sforzi, fuq bażi gradwali, b’mod miftuħ u trasparenti, fil-qafas tan-NU. Il-GGE ħeġġeġ li għandha tingħata assistenza lill-Istati fil-bżonn, fejn tintalab, minn dawk l-Istati li qegħdin f’pożizzjoni li jipprovduha.

               (5)

               Fil-konklużjonijiet tiegħu tal-10 ta’ Diċembru 2007, il-Kunsill laqa’ l-istabbiliment ta’ GGE tan-NUE u esprima t-twemmin sod tiegħu li strument komprensiv, legalment vinkolanti, konsistenti mar-responsabbiltajiet eżistenti tal-Istati skont il-liġi internazzjonali relevanti u li jistabbilixxi standards internazzjonali komuni għall-importazzjoni, l-esportazzjoni u t-trasferiment ta’ armi konvenzjonali, għandu jkun ta’ kontribut kbir għat-trattament tal-proliferazzjoni mhux mixtieqa u mhux responsabbli ta’ armi konvenzjonali.

               (6)

               L-Istitut tan-Nazzjonijiet Uniti għar-Riċerka dwar id-Diżarm (UNIDIR) appoġġa dan il-proċess billi wettaq studju f’żewġ partijiet li jikkonsisti f’żewġ settijiet ta’ analiżi approfonditi ta’ fehmiet tal-Istati Membri tan-NU dwar il-fattibbiltà, il-kamp ta’ applikazzjoni u l-abbozz tal-parametri ta’ Trattat dwar il-Kummerċ tal-Armi (TKA). Is-settijiet ta’ analiżi, li saru f’Diċembru 2007 u f’Jannar 2008, servew bħala kontribut utli għall-GGE.

               (7)

               Fl-24 ta’ Diċembru 2008 l-Assemblea Ġenerali tan-NU adottat ir-Riżoluzzjoni 63/240 bit-titolu “Lejn trattat dwar il-kummerċ tal-armi: stabbiliment ta’ standards internazzjonali komuni għall-importazzjoni, l-esportazzjoni u t-trasferiment ta’ armi konvenzjonali” li stabbiliet Grupp ta’ Ħidma Miftuħ (minn issa “OEWG”) biex jikkunsidra aktar dawk l-elementi fir-rapport tal-GGE fejn jista’ jkun żviluppat kunsens għall-inklużjoni tagħhom fi trattat legalment vinkolanti eventwali dwar l-importazzjoni, l-esportazzjoni u t-trasferiment ta’ armi konvenzjonali. L-OEWG ltaqa’ darbtejn fl-2009, u ppreżenta rapport lill-Assemblea Ġenerali tan-NU fejn innota li l-problema tal-kummerċ mhux regolat fl-armi konvenzjonali u d-diverżjoni tagħhom lejn is-suq illegali, għandha tkun indirizzata permezz ta’ azzjoni internazzjonali.

               (8)

               Abbażi tal-konklużjonijiet tal-Kunsill ta’ hawn fuq, l-Unjoni ddeċidiet li tappoġġa t-TKA, billi tiftaħ id-dibattitu biex jiġu inklużi Stati li mhumiex membri tal-GGE, kif ukoll atturi oħrajn bħas-soċjetà ċivili u l-industrija, sabiex il-kwistjoni tinftiehem aktar u sabiex tikkontribwixxi għall-ħidma tal-OEWG. Għal dan l-għan, fid-19 ta’ Jannar 2009 il-Kunsill adotta d-Deċiżjoni tal-Kunsill 2009/42/PESK (1) dwar appoġġ għall-attivitajiet tal-UE sabiex jiġi promoss il-proċess li jwassal għat-Trattat dwar il-Kummerċ fl-Armi fost pajjiżi terzi, fil-qafas tal-Istrateġija Ewropea ta’ Sigurtà.

               (9)

               Fil-qafas tal-implimentazzjoni tad-Deċiżjoni 2009/42/PESK, l-UNIDIR, bħala l-aġenzija implimentattiva tad-Deċiżjoni, organizzat sitt seminars reġjonali, avveniment sekondarju u avvenimenti ta’ tnedija u konklużjoni bejn Frar 2009 u Frar 2010. Dawn l-attivitajiet ippermettew lill-partijiet interessati relevanti, inklużi rappreżentanti tas-soċjetà ċivili, l-industrija u pajjiżi li ma pparteċipawx fil-GGE, biex jieħdu sehem fid-diskussjonijiet informali miftuħa dwar TKA. L-implimentazzjoni tad-Deċiżjoni tal-Kunsill 2009/42/PESK offriet ukoll opportunità biex jiġu integrati approċċi nazzjonali u reġjonali għall-proċess internazzjonali li għaddej, u biex jingħata kontribut għall-identifikazzjoni tal-kamp ta’ applikazzjoni u tal-implikazzjonijiet ta’ trattat dwar il-kummerċ tal-armi konvenzjonali.

               (10)

               Fit-2 ta’ Diċembru 2009 l-Assemblea Ġenerali tan-NU adottat ir-Riżoluzzjoni 64/48 “It-trattat dwar il-kummerċ tal-armi” li ddeċidiet li ssejjaħ il-Konferenza tan-NU dwar it-TKA fl-2012 biex telabora strument legalment vinkolanti dwar l-ogħla standards komuni internazzjonali possibbli għat-trasferimenti tal-armi konvenzjonali. Ir-riżoluzzjoni ddeċidiet ukoll li s-sessjonijiet li baqa’ tal-OEWG għandhom ikunu kkunsidrati bħala Laqgħat tal-Kumitati ta’ Tħejjija għall-Konferenza tan-NU.

               (11)

               B’kont meħud tal-attivitajiet tad-Deċiżjoni 2009/42/PESK li tiskadi f’Mejju 2010, il-ħtieġa li titħejja b’suċċess Konferenza tan-NU dwar it-TKA fl-2012, u tar-rakkomandazzjoni li tinsab fir-riżoluzzjoni 64/48 biex tiġi żgurata l-akbar parteċipazzjoni u dik l-aktar effettiva possibbli fil-Konferenza, l-Unjoni għandha tappoġġa l-proċess preparatorju li jwassal għall-Konferenza tan-NU biex jiġi żgurat li huwa jkun inklużiv kemm jista’ jkun u kapaċi jagħmel rakkomandazzjonijiet konkreti dwar l-elementi ta’ Trattat futur. L-appoġġ tal-Unjoni għall-proċess tat-TKAgħandu jinkludi miżuri b’appoġġ għas-sistemi ta’ kontroll fuq l-esportazzjoni u l-importazzjoni nazzjonali fil-pajjiżi terzi li jridu jikkonformaw ma’ TKA futur.

         ADOTTA DIN ID-DEĊIŻJONI:
   Artikolu 1
   1.   Biex tappoġġa t-Trattat dwar il-Kummerċ tal-Armi (minn issa “it-TKA”), l-Unjoni għandha twettaq attivitajiet bl-objettivi li ġejjin:

               —

               biex tappoġġa l-proċess preparatorju li jwassal għall-Konferenza tan-NU dwar TKA biex jiġi żgurat li jkun inklużiv kemm jista’ jkun u jkun kapaċi jagħmel rakkomandazzjonijiet konkreti dwar l-elementi tat-TKA futur;

               —

               biex tappoġġa l-Istati Membri tan-NU fl-iżvilupp u t-titjib tal-għarfien espert nazzjonali u reġjonali għall-implimentazzjoni ta’ kontrolli effettivi tat-trasferimenti tal-armi, sabiex jiġi żgurat li t-TKA futur, meta jidħol fis-seħħ, ikun effettiv kemm jista’ jkun.

         2.   Sabiex jinkisbu l-objettivi msemmija fil-paragrafu 1, l-Unjoni ser twettaq dan il-proġett:

               —

               l-organizzazzjoni ta’ seba’ seminars reġjonali, avveniment ta’ tnedija u ta’ konklużjoni, sa tliet avvenimenti sekondarji u t-tqassim tar-riżultati.

         Deskrizzjoni dettaljata tal-proġett imsemmi hawn fuq hi mniżżla fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn issa, “ir-RGħ”) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni tal-proġetti msemmija fl-Artikolu 1(2) għandha tkun imwettqa mill-Istitut tan-NU għar-Riċerka dwar id-Diżarm (UNIDIR).
   3.   L-UNIDIR għandu jwettaq il-kompitu tiegħu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti meħtieġa mal-UNIDIR.
   Artikolu 3
   1.   L-ammont finanzjarju ta’ referenza għall-implementazzjoni tal-proġett imsemmi fl-Artikolu (2) għandu jkun ta’ EUR 1 520 000.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni Ewropea għandha tissorvelja l-amministrazzjoni tajba tal-infiq imsemmi fil-paragrafu 1. Għal dan il-għan, hi għandha tikkonkludi ftehim finanzjarju mal-UNIDIR. Il-ftehim għandu jistipula li l-UNIDIR għandu jiżgura l-viżibbiltà tal-kontribuzzjoni tal-Unjoni, adatta skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din id-Deċiżjoni. Hi għandha tinforma lill-Kunsill dwar id-diffikultajiet f’dak il-proċess u dwar id-data tal-konklużjoni tal-ftehim finanzjarju.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni ta’ din id-Deċiżjoni tal-Kunsill abbażi ta’ rapporti regolari wara l-organizzazzjoni ta’ kull seminar reġjonali u s-seminar finali u ta’ ftuħ kif ukoll l-avvenimenti sekondarji. Ir-rapporti għandhom jitħejjew mill- UNIDIR u għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-implimentazzjoni tal-proġett imsemmi fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ dakinhar tal-adozzjoni tagħha.
   2.   Din id-Deċiżjoni għandha tiskadi 24 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3). Hija għandha tiskadi sitt xhur wara d-dħul fis-seħħ tagħha jekk dak il-ftehim ta’ finanzjament ma jkunx ġie konkluż sa dakinhar.

      Magħmul fil-Lussemburgu, l-14 ta’ Ġunju 2010.

            Għall-Kunsill

            Il-President

         C. ASHTON

      (1)  ĠU L 17, 22.1.2009, p. 39.

      ANNESS
      1.   Għan

      L-għan ġenerali ta’ din id-Deċiżjoni huwa li tappoġġa l-proċess preparatorju li jwassal għall-Konferenza tan-NU dwar it-TKA biex jiġi żgurat li huwa inklużiv kemm jista’ jkun u li kapaċi jagħmel rakkomandazzjonijiet konkreti dwar l-elementi tat-TKA futur, u li tappoġġa lill-Istati Membri tan-NU fl-iżvilupp u t-titjib tal-għarfien espert nazzjonali u reġjonali biex jiġu implimentati kontrolli effettivi fuq l-esportazzjoni u t-trasferiment tal-armi.
      2.   Deskrizzjoni tal-proġett

      2.1.   Għan tal-proġett

      Il-proġett għandu l-għan li jilħaq l-objettivi speċifiċi li ġejjin:

                  (a)

                  jappoġġa l-proċess preparatorju li jwassal għall-Konferenza tan-NU dwar Trattat dwar it-TKA, inkluż permezz ta’:

                              (i)

                              iż-żieda tas-sensibilizzazzjoni, l-għarfien u l-intendiment tal-proċess TKA fost l-Istati Membri tan-NU, is-soċjetà ċivili u r-rappreżentanti tal-industrija;

                              (ii)

                              il-promozzjoni ta’ parteċipazzjoni inklużiva, attiva u effettiva tal-akbar numru possibbli ta’ Stati Membri tan-NU fil-Kumitat Preparatorju li għandu jsir fl-2010-2011;

                              (iii)

                              l-identifikazzjoni u l-formulazzjoni ta’ proposti konkreti dwar il-kontenut ta’ TKA, inklużi l-aktar kamp ta’ applikazzjoni, parametri u implikazzjonijiet komprensivi;

                              (iv)

                              il-promozzjoni, fost il-pajjiżi terzi, tal-ogħla standards possibbli għat-TKA, anke abbażi tal-esperjenzi u l-istrumenti reġjonali;

                              (v)

                              ppoġġ tat-tħejjija tal-Konferenza tal-2012 bit-tisħiħ tal-kapaċitajiet ta’ negozjar tal-parteċipanti.

                  (b)

                  appoġġa l-pajjiżi terzi fl-isforzi tagħhom li jistabbilixxu, itejbu u jimplimentaw, kif adatt, is-sistemi ta’ kontroll fuq l-esportazzjoni u t-trasferiment, inkluż permezz ta’:

                              (i)

                              l-assistenza fl-istabbiliment u t-tisħiħ tas-sistemi ta’ liċenzji;

                              (ii)

                              l-assistenza fit-titjib tal-konformità mal-kontrolli nazzjonali li jimplimentaw TKA futur u l-infurzar tagħhom, inklużi l-kontrolli tal-fruntieri, u l-monitoraġġ fuq l-esportazzjonijiet u t-trasferimenti tal-armi;

                              (iii)

                              l-appoġġ għall-iżvilupp ta’ rapporti nazzjonali u reġjonali dwar l-esportazzjonijiet u l-importazzjonijiet ta’ armi sabiex jiġu promossi t-trasparenzi u r-responsabbiltà tal-kummerċ tal-armi;

                              (iv)

                              l-appoġġ għal aktar trasparenza u responsabbiltà tal-kummerċ tal-armi permezz tal-parteċipazzjoni fir-Reġistru tan-NU dwar l-Armi Konvenzjonali (UN ROCA);

                              (v)

                              l-assistenza għall-isforzi nazzjonali biex jiġu mmarkati u rintraċċati armi żgħar u armamenti ħfief (SALW).

            2.2.   Riżultati tal-Proġett

      L-implimentazzjoni tal-proġett ser tirriżulta fi:

                  (a)

                  aktar sensibbilizzazzjoni, għarfien u fehim tal-proċess tat-TKA mill-Istati Membri tan-NU;

                  (b)

                  parteċipazzjoni usa’ u aktar sostantiva tal-Istati Membri tan-NU fil-Kumitat Preparatorju li għandu jsir fl-2010-2011, inkluż permezz tal-formulazzjoni ta’ proposti konkreti dwar il-kontenut ta’ TKA li għandu jirrifletti l-aktar kamp ta’ applikazzjoni komprensiv u l-ogħla standards possibbli;

                  (c)

                  aktar sensibbilizzazzjoni mill-pajjiżi terzi dwar l-istruttura u l-funzjonament tas-sistemi ta’ kontroll fuq l-esportazzjoni tal-armi konvenzjonali, inkluż permezz ta’ appoġġ li jimmira għat-titjib tal-konformità mal-kontrolli nazzjonali li jimplimentaw TKA futur u l-infurzar tiegħu, inklużi l-kontrolli tal-fruntieri, u l-monitoraġġ tal-esportazzjonijiet u t-trasferimenti tal-armi;

                  (d)

                  it-titjib taż-żamma tar-reġistri u l-kontabbiltà tal-armi, inkluż permezz ta’ marki u rintraċċar u l-preżentazzjoni nazzjonali lir-Reġistru tan-NU dwar l-Armi Konvenzjonali (UN ROCA) u kapaċitajiet nazzjonali mtejbin fil-kontrolli fuq l-esportazzjoni fost stati parteċipanti.

            2.3.   Deskrizzjoni tal-attivitajiet

      Il-proġett jipprevedi l-organizzazzjoni ta’ seba’ seminars reġjonali, avveniment ta’ tnedija u ta’ konklużjoni, sa tliet avvenimenti sekondarji u t-tqassim tar-riżultati.
      Is-seminars reġjonali ser isiru matul tlett ijiem f’post li għandu jiġi ddeterminat fir-reġjuni ta’ mira.
      2.3.1   Struttura tas-seminars reġjonali

      Is-seminars ser jinkludu l-preżentazzjonijiet u d-diskussjonijiet li ġejjin:

                  L-ewwel parti [JUM 1 u JUM 2 (l-ewwel nofs)]:

                              (a)

                              ħarsa ġenerali tat-TKA, sfond, kamp ta’ applikazzjoni possibbli u parametri, eċċ...;

                              (b)

                              opinjonijiet nazzjonali u reġjonali dwar it-TKA, inkluża preżentazzjoni tal-opinjoni tal-Unjoni dwar TKA;

                              (c)

                              aspetti oħrajn tat-TKA, inklużi miżuri ta’ trasparenza u assistenza;

                              (d)

                              formulazzjoni ta’ rakkomandazzjonijiet għall-ħidma tas-sessjonijiet tal-Kumitat Preparatorju.

                  It-tieni parti [JUM 2 (it-tieni nofs) u JUM 3]:

                              (a)

                              preżentazzjoni ta’ sistemi nazzjonali u reġjonali tal-kontroll fuq il-kummerċ tal-armi konvenzjonali, inkluża l-Pożizzjoni Komuni tal-Kunsill 2008/944/PESK tat-8 ta’ Diċembru 2008 li tiddefinixxi regoli komuni li jirregolaw il-kontroll tal-esportazzjonijiet ta’ teknoloġija u apparat militari (1);

                              (b)

                              aspetti tal-istabbiliment u l-infurzar tas-sistemi ta’ liċenzji, inkluż l-aspetti legali u amministrattiv;

                              (c)

                              aspetti tal-konformità mal-kontrolli nazzjonali li jimplimentaw TKA futur u l-infurzar tagħhom, inklużi l-kontrolli tal-fruntieri, u l-monitoraġġ tal-esportazzjonijiet u t-trasferimenti u l-esportazzjonijiet tal-armi;

                              (d)

                              aspetti taż-żamma tar-reġistri u l-kontabbiltà tal-armi, inklużu rapporti nazzjonali u reġjonali dwar it-trasferimenti tal-armi;

                              (e)

                              rwol u funzjonament tal-UN ROCA, inkluża assistenza fil-preżentazzjoni ta’ rapporti nazzjonali lir-Reġistru;

                              (f)

                              strumenti internazzjonali u nazzjonali biex jiġu mmarkati u s-SALW u assistenza għall-implimentazzjoni tagħhom.

            Is-seminars ta’ tliet ijiem ser jinkludu sessjonijiet ta’ gruppi ta’ ħidma dwar aspetti speċifiċi ta’ TKA.
      2.3.2.   Parteċipanti fis-seminars

      Parteċipanti għal dawn is-seminars reġjonali jinkludu:

                  (a)

                  persunal diplomatiku u militari/tad-difiża minn pajjiżi fir-reġjuni, partikolarment awtoritajiet responsabbli għal-linji ta’ politika nazzjonali rigward it-TKA, inklużi delegati nazzjonali li jipparteċipaw fil-Kumitat Preparatorju tat-TKA;

                  (b)

                  persunal tekniku u tal-infurzar tal-liġi minn pajjiżi fir-reġjuni, partikolarment awtoritajiet ta’ kontroll fuq l-esportazzjoni, tad-dwana u uffiċjali tal-infurzar tal-liġi (żewġ parteċipanti għal kull pajjiż);

                  (c)

                  rappreżentanti minn organizzazzjonijiet internazzjonali u reġjonali, organizzazzjonijiet mhux governamentali (NGOs) ibbażati reġjonalment, gruppi ta’ riflessjoni u industrija lokali/reġjonali;

                  (d)

                  rappreżentanti mill-UNIDIR u l-Uffiċċju tan-Nazzjonijiet Uniti għall-Affarijiet tad-Diżarmament (UNODA); (il-Fergħa għall-Armi Konvenzjonali u l-Fergħa Reġjonali, inklużi ċ-ċentri reġjonali, kif adatt);

                  (e)

                  esperti nazzjonali u internazzjonali tekniċi dwar l-aspetti tal-kontrolli fuq l-esportazzjonijiet tal-armi konvenzjonali, inklużi esperti tal-Unjoni u rappreżentanti tal-industrija.

            Skont id-daqs tar-reġjuni, hu mistenni li f’kull seminar ser ikun hemm parteċipazzjoni ta’ bejn 45 u 80 parteċipant. Uffiċjali diplomatiku jew militari wieħed għal kull stat mistieden ser jipparteċipa fl-ewwel parti ta’ kull seminar, filwaqt li uffiċjal tekniku u tal-infurzar tal-liġi wieħed għal kull stat mistieden ser jattendi t-tieni parti. L-għażla tal-pajjiżi li għandhom ikunu mistiedna għal kull seminar u l-parteċipanti ser issir mir-RGħ, f’konsultazzjoni mal-korpi kompetenti tal-Kunsill, abbażi ta’ proposta li ssir mill-UNIDIR.
      Il-parteċipazzjoni tal-esperti tal-Unjoni fis-seminar għandha tkun żgurata f’livell adegwat, f’termini kemm ta’ għarfien espert tekniku kif ukoll politiku.
      2.3.3.   Kontribut: Komponent ta’ riċerka

      Biex jiġi żgurat kontribut infurmat sew, sostantiv u f’waqtu għall-proċess tan-NU, huwa meħtieġ komponent qawwi ta’ riċerka. L-UNIDIR ser jikkummissjona sa 12-il dokument ta’ riċerka tal-isfond mingħand istituti ta’ riċerka kompetenti jew esperti individwali, waqt li jiġu ffukati xi aspetti prinċipali relevanti tal-proġett u tas-seminars reġjonali. L-UNIDIR għandu jipproponi lir-RGħ lista konċiża ta’ istituti ta’ riċerka possibbli jew esperti individwali li jkollhom sfond sod fi kwistjonijiet speċifiċi ta’ TKA. Ir-RGħ għandu jagħżel dawk l-aktar adatti abbażi tal-lista konċiża u f’konsultazzjoni mal-korpi kompetenti tal-Kunsill.
      2.3.4.   Distribuzzjoni reġjonali tas-seminars

      Is-seminars reġjonali għandhom isiru skont ir-raggruppamenti li ġejjin:

                  (a)

                  seminar għall-Amerika Latina u l-Karibew;

                  (b)

                  seminar għal-Lvant Nofsani;

                  (c)

                  seminar għall-Afrika ta’ Fuq, Ċentrali u tal-Punent;

                  (d)

                  seminar għall-Afrika tal-Lvant u t’Isfel;

                  (e)

                  seminar għall-Asja tal-Lvant u l-Paċifiku;

                  (f)

                  seminar għall-Asja Ċentrali u tan-Nofsinhar;

                  (g)

                  seminar għar-reġjun “Ewropa Usa’”.

            Postijiet issuġġeriti tentattivament għas-seminars huma:

                  (a)

                  Buenos Aires jew Rio de Janeiro għall-Amerika Latina u l-Karibew;

                  (b)

                  il-Kajr jew Bejrut għal-Lvant Nofsani;

                  (c)

                  Rabat jew Akkra għall-Afrika ta’ Fuq, Ċentrali u tal-Punent;

                  (d)

                  Nairobi jew Johannesburg għall-Afrika tal-Lvant u t’Isfel;

                  (e)

                  Jakarta jew Pekin għall-Asja tal-Lvant u l-Paċifiku;

                  (f)

                  New Dehli jew Astana għall-Asja Ċentrali u tan-Nofsinhar;

                  (g)

                  Moska jew Belgrad għar-reġjun “Ewropa Usa’”.

            Il-postijiet finali ser jiġu ddeterminati biex jiġu mmassimizzati r-riżorsi, tiġi minimizzata l-marka tal-karbonju u abbażi tal-assistenza disponibbli fil-livell lokali. L-UNIDIR ser jipproponi rakkomandazzjonijiet raġunati dwar il-postijiet, għal konsiderazzjoni u approvazzjoni mir-RGħ f’konsultazzjoni mal-korpi kompetenti tal-Kunsill.
      2.3.5.   Avvenimenti ta’ tnedija u ta’ konklużjoni

      Għandu jsir avveniment ta’ tnedija tul jum wieħed biex jiġu preżentati l-għanijiet tal-proġett lill-komunità internazzjonali u biex jiġu mfittxija kontributi mis-soċjetà ċivili, ir-riċerkaturi u l-NGOs biex jiġi żgurat appoġġ għall-proġett. Għandu jkun organizzat avveniment ta’ konklużjoni ta’ jum wieħed biex jiġu ppreżentanti r-riżultati tal-proġett. Il-postijiet finali għal dawn l-avvenimenti għandhom ikunu ddeterminati skont il-proċedura prevista għall-għażla tal-postijiet għas-seminars reġjonali. L-avveniment ta’ tnedija jista’ jsir fil-marġini tal-Kumitat Preparatorju ta’ Lulju 2010, skont id-data tal-adozzjoni ta’ din id-Deċiżjoni.
      2.3.6.   Avvenimenti sekondarji

      L-ewwel avveniment sekondarju għandu jiġi organizzat fil-marġini tal-Ewwel Kumitat (il-65 laqgħa tal-Assemblea Ġenerali tan-NU) f’Ottubru 2010 biex tiżdied is-sensibbilizzazzjoni tal-partijiet interessati fi New York dwar il-proġett u biex jiġu diskussi xi elementi sostanzjali konkreti rilevanti għall-proċess tat-TKA.
      It-tieni avveniment sekondarju għandu jsir fir-raba’ sessjoni tal-Kumitat Preparatorju tat-TKA mlaqqa’ fi New York, li għandha ssir fl-2011 biex il-partijiet interessati miġbura fi New York jiġu ppreżentati bir-riżultati tal-proġett miksuba sa dakinhar.
      F’Ottubru 2001 ser jiġi organizzat it-tielet avveniment sekondarju fil-marġini tal-Ewwel Kumitat (is-66 laqgħa tal-Assemblea Ġenerali tan-NU) biex jiġu ppreżentati r-riżultati tal-proġett sa dakinhar lill-partijiet interessati kollha mlaqqgħin fi New York.
      2.4.   Outputs - Disseminazzjoni

      RAPPORTI-PUBBLIKAZZJONI
      Kull seminar u avveniment għandhom jipproduċu rapport sommarju qasir tad-diskussjonijiet u tar-rakkomandazzjonijiet u l-ideat imressqa għal TKA u tal-aspetti tekniċi diskussi. Ir-rapporti tas-seminar, miktuba bl-Ingliż, għandhom ikunu disponibbli online u fuq mezzi ta’ ħżin ta’ data elettroniċi għad-distribuzzjoni.
      Abbozz tar-rapport finali li janalizza r-rapporti sommarji tas-seba’ laqgħat reġjonali u avvenimenti oħrajn inklużi fil-proġett għandu jkun prodott u ppreżentat għall-kummenti waqt is-seminar ta’ konklużjoni. Ir-rapport finali għandu jkun disponibbli online u fuq mezzi ta’ ħżin ta’ data elettroniċi għad-distribuzzjoni. Pubblikazzjoni li tagħmel sommarju tar-rapport finali għandha ssir disponibbli online u f’kopji stampati.
      3.   Tul ta’ żmien

      Il-perijodu ta’ implimentazzjoni tal-proġett huwa ta’ 24 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3).
      4.   Benefiċjarji

      Il-benefiċjarji ta’ dan il-proġett għandhom ikunu l-Istati Membri tan-NU, b’enfasi partikolari fuq l-awtoritajiet tal-istat responsbbli għall-istabbiliment ta’ linji ta’ politika nazzjonali rigward it-TKA, awtoritajiet ta’ kontrolli fuq l-esportazzjoni, tad-dwana u uffiċjali tal-infurzar tal-liġi li jeħtieġu li jsaħħu l-għarfien espert tagħhom sabiex jiżguraw kummerċ tal-armi responsabbli u jipprevjenu proliferazzjoni irresponsabbli ta’ armi konvenzjonali fil-qafas ta’ TKA futur. L-għażla tal-benefiċjari tal-istat speċifiċi ser ssir abbażi ta’ lista konċiża ta’ benefiċjarji proposta mill-UNIDIR għall-konsiderazzjoni u l-approvazzjoni mir-RGħ, f’konsultazzjoni mal-korpi kompetenti tal-Kunsill.
      5.   Entità ta’ implimentazzjoni

      L-implimentazzjoni teknika ta’ din id-Deċiżjoni ser tkun fdata lill-UNIDIR. L-UNIDIR għandu jwettaq il-kompitu tiegħu taħt ir-responsabbiltà tar-RGħ. L-UNIDIR għandu jikkoopera mal-UN-ODA u l-membri tal-Uffiċċju tal-Kumitati Preparatorji għall-Konferenza tan-NU dwar TKA.
      L-UNIDIR għandu, fejn adegwat, jaħdem ma’ istituzzjonijiet bħall-organizzazzjonijiet reġjonali, il-gruppi ta’ riflessjoni, l-NGOs u l-industrija. L-UNIDIR għandu jiżgura l-viżibbiltà tal-kontribuzzjoni tal-Unjoni, adatta għad-daqs tagħha.

         (1)  ĠU L 335, 13.12.2008, p. 99.


title: 2011/400/UE: Deċiżjoni tal-Kunsill tat- 28 ta’ Ġunju 2011 li temenda l-Att tal-Kunsill tat- 12 ta’ Marzu 1999 li jadotta r-regoli dwar il-fond tal-pensjoni tal-Europol

text:
                  7.7.2011

                  MT

                  Il-Ġurnal Uffiċjali tal-Unjoni Ewropea

                  L 179/5

            DEĊIŻJONI TAL-KUNSILL
      tat-28 ta’ Ġunju 2011
      li temenda l-Att tal-Kunsill tat-12 ta’ Marzu 1999 li jadotta r-regoli dwar il-fond tal-pensjoni tal-Europol
      (2011/400/UE)
      IL-KUNSILL TAL-UNJONI EWROPEA,
      Wara li kkunsidra r-Regolamenti tal-Persunal applikabbli għall-impjegati tal-Europol, kif imniżżla fl-Att tal-Kunsill tat-3 ta’ Diċembru 1998 (“ir-Regolamenti tal-Persunal tal-Europol”) (1), u b’mod partikolari l-Artikolu 37(3) tal-Appendiċi 6 tagħhom,
      Billi:

                  (1)

                  Id-Deċiżjoni tal-Kunsill 2009/371/ĠAI tas-6 ta’ April 2009 li tistabbilixxi l-Uffiċċju Ewropew tal-Pulizija Europol (2) (minn hawn ’il quddiem “id-Deċiżjoni tal-Europol”), l-Att tal-Kunsill tas-26 ta’ Lulju 1995 li jfassal il-Konvenzjoni bbażata fuq l-Artikolu K.3 tat-Trattat dwar l-Unjoni Ewropea, dwar l-istabbiliment ta’ Uffiċċju Ewropew tal-Pulizija (3) (“il-Konvenzjoni tal-Europol”) mid-data tal-applikazzjoni tagħha, jiġifieri mill-1 ta’ Jannar 2010.

                  (2)

                  Id-Deċiżjoni tal-Europol tipprevedi li l-miżuri kollha li jimplimentaw il-Konvenzjoni tal-Europol għandhom jiġu mħassra b’effett mill-1 ta’ Jannar 2010, sakemm ma jkunx previst mod ieħor fid-Deċiżjoni tal-Europol.

                  (3)

                  Id-Deċiżjoni tal-Europol tipprevedi wkoll li r-Regolamenti tal-Persunal tal-Europol u strumenti rilevanti oħra għandhom ikomplu japplikaw għall-membri tal-persunal li mhumiex reklutati skont ir-Regolamenti tal-Persunal ta’ uffiċjali tal-Unjoni Ewropea u l-Kondizzjonijiet ta’ impjieg ta’ ħaddiema oħra tal-Unjoni Ewropea skont l-Artikolu 57(2) ta’ dik id-Deċiżjoni.

                  (4)

                  Id-Deċiżjoni tal-Europol tipprevedi wkoll li r-Regolamenti tal-Persunal ta’ uffiċjali tal-Unjoni Ewropea u l-Kondizzjonijiet ta’ impjieg ta’ ħaddiema oħra tal-Unjoni Ewropea, kif stipulat fir-Regolament (KEE, Euratom, KEFA) Nru 259/68 (4) għandhom japplikaw għad-Direttur, il-Viċi Diretturi u għall-persunal tal-Europol ingaġġati wara l-1 ta’ Jannar 2010.

                  (5)

                  Id-Deċiżjoni tal-Europol tipprevedi ulterjorment li l-kuntratti kollha ta’ impjieg konklużi mill-Europol, kif stabbiliti mill-Konvenzjoni tal-Europol u fis-seħħ fl-1 ta’ Jannar 2010 għandhom jiġu onorati sad-data tal-iskadenza tagħhom u ma jistgħux jiġġeddu abbażi tar-Regolamenti tal-Persunal tal-Europol wara d-data tal-applikazzjoni tad-Deċiżjoni tal-Europol.

                  (6)

                  Id-Deċiżjoni tal-Europol tipprevedi wkoll li l-membri tal-persunal b’kuntratt fl-1 ta’ Jannar 2010 għandhom jiġu offruti l-possibbiltà li jikkonkludu kuntratti ta’ aġent temporanju jew ta’ aġent kuntrattwali skont il-Kondizzjonijiet ta’ impjieg ta’ ħaddiema oħra tal-Unjoni Ewropea. Diversi membri tal-persunal għamlu użu minn din il-possibbiltà.

                  (7)

                  Konsegwentement, l-għadd ta’ membri tal-persunal li jkomplu jkunu impjegati skont ir-Regolamenti tal-Persunal tal-Europol, u li għalhekk il-kontribuzzjonijiet tagħhom għall-fond tal-pensjoni tal-Europol skont l-Artikolu 37(1) tal-Appendiċi 6 tar-Regolamenti tal-Persunal tal-Europol, naqas b’mod konsistenti mill-1 ta’ Jannar 2010, u ma għandhomx ikomplu japplikaw ladarba jkun skada l-aħħar kuntratt ta’ impjieg li għalih japplikaw ir-Regolamenti tal-Persunal tal-Europol.

                  (8)

                  B’riżultat ta’ dan, il-ġestjoni tal-fond għandha tiġi adattata għall-volum imnaqqas kemm tal-kontribuzzjonijiet u l-ispejjeż li għandhom isiru mill-fond, billi jitnaqqas l-għadd ta’ membri tal-Bord tal-fond u l-għadd tal-laqgħat tiegħu.

                  (9)

                  Huwa wkoll raġonevoli li tiġi limitata r-responsabbiltà personali tal-membri tal-Bord li jaġixxu fit-twettiq tal-kompiti tagħhom għal traskuraġni gravi u għamil ħażin serju.

                  (10)

                  Ir-responsabbiltajiet tal-fond għandhom jintemmu wkoll fi stadju aktar bikri minn kif kien previst meta nħoloq. F’każ li l-assi tal-fond ma jkunux biżżejjed biex jiġu ssodisfati r-responsabbiltajiet tiegħu, in-nuqqas għandu jiġi kopert mil-baġit tal-Europol. Minħabba l-istat finanzjarju preżenti tal-fond, din l-eventwalità tidher li hija teoretika, meta jitqies ukoll li l-Europol assigura mill-ġdid ir-riskji li joriġinaw mill-obbligi tiegħu skont l-Artikoli 63 sa 71 tar-Regolamenti tal-Persunal tal-Europol billi kkonkluda assigurazzjoni fuq pensjonijiet tal-invalidità u tas-superstiti.

                  (11)

                  L-Att tal-Kunsill tat-12 ta’ Marzu 1999 li jadotta r-regoli dwar il-fond tal-pensjoni tal-Europol (5) għandu għalhekk jiġi emendat kif meħtieġ. Għandhom jiġu introdotti wkoll emendi tekniċi oħra għal dak l-Att li jirriżultaw mid-dħul fis-seħħ tad-Deċiżjoni tal-Europol,

            ADOTTA DIN ID-DEĊIŻJONI:
      Artikolu 1
      L-Att tal-Kunsill tat-12 ta’ Marzu 1999 li jadotta r-regoli dwar il-fond tal-pensjoni tal-Europol huwa b’dan emendat kif ġej:

                  (1)

                  Fl-Artikolu 1jiddaħħal il-punt li ġej:

                              “(aa)

                              ‘Deċiżjoni tal-Europol’ tfisser id-Deċiżjoni tal-Kunsill tas-6 ta’ April 2009 li tistabbilixxi l-Uffiċċju Ewropew tal-Pulizija (*) u li tissostitwixxi l-Konvenzjoni tal-Europol;

                     (*)  ĠU L 121, 15.5.2009, p. 37.”."

                  (2)

                  Fl-Artikolu 1, il-punt (b) huwa sostitwit b’dan li ġej:

                              “(b)

                              ‘Europol’ tfisser l-Uffiċċju Ewropew tal-Pulizija kif stabbilit mid-Deċiżjoni tal-Europol;”.

                  (3)

                  Fl-Artikolu 1, il-punt (g) huwa sostitwit b’dan li ġej:

                              “(g)

                              ‘Bord ta’ Amministrazzjoni tal-Europol’ tfisser il-Bord ta’ Amministrazzjoni tal-Europol kif imsemmi fl-Artikolu 37(1) tad-Deċiżjoni tal-Europol;”.

                  (4)

                  Fl-Artikolu 1 il-punt li ġej huwa miżjud:

                              “(h)

                              ‘Kumitat tal-Persunal tal-Europol’ tfisser il-Kumitat tal-Persunal stabbilit skont l-Artikolu 4 tar-Regolamenti tal-Persunal jew, fil-każ li dan ma jibqax jeżisti, il-Kumitat tal-Persunal imsemmi fl-Artikolu 9(1) tar-Regolamenti tal-Persunal tal-uffiċjali tal-Unjoni Ewropea (**).

                     (**)  ĠU L 56, 4.3.1968, p. 1.”."

                  (5)

                  Fl-Artikolu 3(1), il-punt (g) huwa sostitwit b’dan li ġej:

                              “(g)

                              dħul ieħor, inklużi kontribuzzjonijiet eċċezzjonali riċevuti mill-Europol skont l-Artikolu 12b.”.

                  (6)

                  Fl-Artikolu 3(2), il-punt (d), il-kliem “jew mixtieq” jitħassru.

                  (7)

                  L-Artikolu 4(2) huwa sostitwit b’dan li ġej:
                  “2.   Il-Bord għandu jikkonsisti minn erba’ membri.”.

                  (8)

                  L-Artikolu 4(3) huwa sostitwit b’dan li ġej:
                  “3.   Mill-erba’ membri, tnejn għandhom jinħatru mill-Bord ta’ Amministrazzjoni tal-Europol, wieħed għandu jinħatar mill-Europol, u wieħed għandu jinħatar mill-Kumitat tal-Persunal tal-Europol. Kull membru jista’ jiġi assistit waqt il-laqgħat tal-Bord minn massimu ta’ żewġ esperti; l-ispejjeż ta’ kwalunkwe espert minn barra għandhom jitħallsu mill-fond biss jekk il-Bord jiddeċiedi hekk.”.

                  (9)

                  Fl-Artikolu 4(7), il-kliem “is-segretarju għandu, fil-każijiet kollha, jkun wieħed mill-membri maħtura mill-Europol jew mill-Kumitat tal-Persunal tal-Europol’ huma sostitwiti bil-kliem: ‘is-segretarju għandu, fil-każijiet kollha, jkun jew il-membru maħtur mill-Europol jew dak maħtur mill-Kumitat tal-Persunal tal-Europol.”.

                  (10)

                  Fl-Artikolu 5 l-paragrafu li ġej huwa miżjud:
                  “6.   Il-Bord u l-membri tiegħu għandhom jirrappreżentaw l-interessi tal-parteċipanti kollha u l-interessi tal-Europol.”.

                  (11)

                  Fl-Artikolu 6(1), il-kelma “darbtejn” hija sostitwita bil-kelma “darba”.

                  (12)

                  L-Artikolu 7(1) huwa sostitwit b’dan li ġej:
                  “1.   Deċiżjonijiet tal-Bord jistgħu jittieħdu biss f’laqgħat fejn tal-inqas ikun hemm preżenti membru wieħed maħtur mill-Bord ta’ Amministrazzjoni tal-Europol u r-rappreżentanti tal-partijiet l-oħra.”.

                  (13)

                  Fl-Artikolu 8(1), il-kliem “solvibbiltà, likwidità, rentabbiltà” huma sostitwiti bil-kliem “solvenza, likwidità, profitabbiltà”.

                  (14)

                  Fl-Artikolu 10(3), it-tieni sentenza hija sostitwita b’dan li ġej:
                  “Għal dan il-għan, il-Bord għandu jaħtar kontabilista rreġistrat ċertifikat f’konformità mal-liġi applikabbli tal-Olanda.”.

                  (15)

                  L-Artikolu 10(4) huwa sostitwit b’dan li ġej:
                  “4.   Ir-rapport annwali għandu jintbagħat lill-Bord ta’ Amministrazzjoni tal-Europol, u għandu jkun ikkontrollat mill-Qorti Ewropea tal-Awdituri, f’konformità mal-Artikoli 43 u 58(2)(a) tad-Deċiżjoni tal-Europol.”.

                  (16)

                  L-Artikolu li ġej huwa mdaħħal:
                  “Artikolu 12a
                  Limitazzjoni tar-responsabbiltà
                  1.   Il-membri tal-Bord għandhom jinħallu minn kull responsabbiltà għal pretensjonijiet li jikkonċernaw lit-twettiq tal-kompiti tagħhom imsemmijin fl-Artikolu 5.
                  2.   L-Europol għandu jikkumpensa lill-membri tal-Bord kontra kwalunkwe pretensjoni għal danni mressqa mill-parteċipanti tal-fond u/jew minn partijiet interessati oħra dwar it-twettiq tal-kompiti tagħhom imsemmijin fl-Artikolu 5.
                  3.   B’deroga mill-paragrafi 1 u 2 ta’ dan l-Artikolu, il-membri tal-Bord għandhom jinżammu responsabbli għal negliġenza gravi u għamil ħażin serju, inkluż iżda mhux limitat għal, frodi, korruzjoni, misapproprjazzjoni ta’ fondi u serq.”.

                  (17)

                  L-Artikolu li ġej huwa mdaħħal:
                  “Artikolu 12b
                  Monitoraġġ tal-assi tal-fond
                  1.   Barra mir-rapport imfassal f’konformità mal-Artikolu 10, il-Bord għandu jipproduċi, kull tliet xhur, rapport finanzjarju li jżomm monitoraġġ tal-proporzjon ta’ kopertura tal-fond. Fil-każ li l-proporzjon ta’ kopertura jkun aktar baxx mil-limitu stabbilit fl-Artikolu 132 tal-Pensioenwet tal-Olanda, il-Bord għandu jwettaq valutazzjoni tar-riskju biex jevalwa sitwazzjoni potenzjali ta’ insolvenza tal-fond matul il-ħames snin baġitarji li jmiss. Ir-riżultati għandhom jiġu rrappurtati lill-Bord ta’ Amministrazzjoni tal-Europol u lid-Direttur tal-Europol u għandhom jindikaw ir-raġunijiet, il-miżuri preventivi proposti, l-evoluzzjoni finanzjarja mistennija u l-likwidità stmata meħtieġa għal kull sena baġitarja li għaliha jkunu meħtieġa kontribuzzjonijiet eċċezzjonali mill-Europol.
                  2.   Minkejja l-possibbiltà li l-fond jiġi xolt f’konformità mal-Artikolu 13, il-Europol għandu jkopri kwalunkwe nuqqas fil-każ li l-assi tal-Fond tal-Pensjoni tal-Europol mhumiex suffiċjenti biex jissodisfaw l-obbligi tiegħu, ħlief għall-obbligi koperti mill-iskemi ta’ riassigurazzjoni tal-Europol.”.

                  (18)

                  L-Artikolu 13(1) huwa sostitwit b’dan li ġej:
                  “1.   Il-fond ġie stabbilit għal perijodu indeterminat. Jista’ jiġi xolt biss b’deċiżjoni unanima tal-Kunsill. Tali deċiżjoni għandha tittieħed abbażi ta’ proposta mill-Bord ta’ Amministrazzjoni tal-Europol, ippreżentata wara smigħ mill-Bord.”.

                  (19)

                  L-Artikolu 14 huwa mħassar.

            Artikolu 2
      Din id-Deċiżjoni għandha tidħol fis-seħħ fil-jum wara dak tal-adozzjoni tagħha.

         Magħmul fil-Lussemburgu, it-28 ta’ Ġunju 2011.

               Għall-Kunsill

               Il-President

            FAZEKAS S.

         (1)  ĠU C 26, 30.1.1999, p. 23.

         (2)  ĠU L 121, 15.5.2009, p. 37.

         (3)  ĠU C 316, 27.11.1995, p. 1.

         (4)  ĠU L 56, 4.3.1968, p. 1 (Verżjoni MT: Ħarġa Speċjali bil-Malti, Kapitolu 01, Volum 02, p. 5).

         (5)  Ara d-dokument 5397/99 fir-reġistru pubbliku tal-Kunsill: http://register.consilium.eu.int/


Avviż Legali Importanti

|

52005DP0268(01)

European Parliament decision on the request for defence of the immunity and privileges of Umberto Bossi (2004/2101(IMM))

Official Journal 157 E , 06/07/2006 P. 0069 - 0070

		P6_TA(2005)0268Request for defence of the immunity of Mr Bossi--------------------------------------------------


title: Deċiżjoni tal-Kunsill Ewropew tal- 1 ta’ Diċembru 2009 meħuda bil-qbil tal-President tal-Kummissjonita ‘li taħtar ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà

text:
               2.12.2009

               MT

               Il-Ġurnal Uffiċjali tal-Unjoni Ewropea

               L 315/49

         DEĊIŻJONI TAL-KUNSILL EWROPEW
   tal-1 ta’ Diċembru 2009
   meħuda bil-qbil tal-President tal-Kummissjonita ‘li taħtar ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà
   (2009/880/UE)
   IL-KUNSILL EWROPEW,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 18(1) tiegħu,
   Billi:

               (1)

               It-Trattat ta’ Lisbona jistitwixxi l-uffiċċju ġdid ta’ Rappreżentant Għoli tal-Unjoni għall-Affarijiet Barranin u l-Politika ta’ Sigurtà.

               (2)

               Konformement mal-Artikolu 5 tal-Protokoll (Nru 36) dwar dispożizzjonijiet transitorji u kif previst fid-Dikjarazzjoni (Nru 12) annessa mal-Att Finali tal-Konferenza Intergovernattiva li adottat it-Trattat ta’ Lisbona, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà maħtur matul il-mandat ta’ Kummissjoni għandu jsir Membru tal-Kummissjoni għall-bqija tal-mandat tal-Kummissjoni.

               (3)

               Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà għandu jiġi maħtur,

         ADOTTA DIN ID-DEĊIŻJONI:
   Artikolu 1
   Il-Barunissa Catherine Margaret ASHTON OF UPHOLLAND hija b’dan maħtura Rappreżentant Għoli tal-Unjoni għall-Affarijiet Barranin u l-Politika ta’ Sigurtà għall-perijodu mill-1 ta’ Diċembru 2009 sat-tmiem tal-mandat kurrenti tal-Kummissjoni.
   Artikolu 2
   Din id-Deċiżjoni għandha tiġi nnotifikata lill-Barunissa Catherine Margaret ASHTON OF UPHOLLAND mill-President tal-Kunsill Ewropew.
   Hija għandha tiġi ppubblikata fil-Ġurnal Uffiċjali tal-Unjoni Ewropea.

      Magħmul fi Brussell, l-1 ta’ Diċembru 2009

            Għall-Kunsill Ewropew

            Il-President

         H. VAN ROMPUY


title: 2010/41/UE, Euratom: Deċiżjoni tal-Kunsill meħuda bi qbil komuni mal-President elett tal-Kummissjoni, tat- 22 Jannar 2010 li tadotta lista ta' persuni oħra li l-Kunsill jipproponi li jinħatru Membri tal-Kummissjoni, u li tħassar u tissostitwixxi d-Deċiżjoni 2009/903/UE

text:
               26.1.2010

               MT

               Il-Ġurnal Uffiċjali tal-Unjoni Ewropea

               L 20/5

         DEĊIŻJONI TAL-KUNSILL
   meħuda bi qbil komuni mal-President elett tal-Kummissjoni,
   tat-22 Jannar 2010
   li tadotta lista ta' persuni oħra li l-Kunsill jipproponi li jinħatru Membri tal-Kummissjoni, u li tħassar u tissostitwixxi d-Deċiżjoni 2009/903/UE
   (2010/41/UE, Euratom)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 17(3), (4) u (7), it-tieni subparagrafu tiegħu,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106 (a) tiegħu,
   Billi:

               (1)

               Iċ-ċirkostanzi relatati mal-proċess ta' ratifikazzjoni tat-Trattat ta' Lisbona wasslu biex il-Kummissjoni maħtura fit-22 ta' Novembru 2004 baqgħet fil-funzjoni wara l-31 ta' Ottubru 2009, sakemm jitwettaq il-proċess tal-ħatra tal-Kummissjoni l-ġdida, f'konformità mad-dispożizzjonijiet tat-Trattat dwar l-Unjoni Ewropea, kif modifikati bit-Trattat ta' Lisbona.

               (2)

               Kummissjoni ġdida, li tikkonsisti minn ċittadin wieħed ta' kull Stat Membru, inklużi l-President tagħha u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandha tiġi maħtura għall-perijodu sal-31 ta' Ottubru 2014.

               (3)

               Il-Kunsill Ewropew innomina lis-Sur José Manuel DURÃO BARROSO bħala l-persuna proposta lill-Parlament Ewropew bħala President tal-Kummissjoni u l-Parlament Ewropew eleġġa l-kandidat hekk innominat.

               (4)

               Skont l-Artikolu 18(1) tat-Trattat dwar l-Unjoni Ewropea, huwa kompitu tal-Kunsill Ewropew, bil-qbil tal-President tal-Kummissjoni, li jaħtar ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà.

               (5)

               Permezz tad-Deċiżjoni 2009/903/UE tal-4 ta' Diċembru 2009 (1), il-Kunsill adotta, bi qbil komuni mal-President elett tal-Kummissjoni, il-ista ta’ persuni oħra li huwa jipproponi li jinħatru Membri tal-Kummissjoni sal-31 ta' Ottubru 2014.

               (6)

               Bi qbil komuni mal-President elett tal-Kummissjoni, id-Deċiżjoni 2009/903/UE għandha titħassar qabel ma l-lista li tinsab fiha tiġi sottomessa għal vot ta' approvazzjoni tal-Parlament Ewropew u għandha tiġi sostitwita b’din id-Deċiżjoni.

               (7)

               Skont l-Artikolu 17(7), it-tielet subparagrafu, tat-Trattat dwar l-Unjoni Ewropea, il-President, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Membri l-oħra tal-Kummissjoni ser ikunu soġġetti, bħala kulleġġ, għal vot ta' approvazzjoni mill-Parlament Ewropew.

         ADOTTA DIN ID-DEĊIŻJONI:
   Artikolu 1
   Bi qbil komuni mas-Sur José Manuel DURÃO BARROSO, il-President elett tal-Kummissjoni, il-Kunsill jipproponi li jinħatru Membri tal-Kummissjoni Ewropea sal-31 ta' Ottubru 2014, il-persuni li ġejjin:

               Is-Sur Joaquín ALMUNIA AMANN

               Is-Sur László ANDOR

               Is-Sur Michel BARNIER

               Is-Sur Dacian CIOLOȘ

               Is-Sur John DALLI

               Is-Sinjura Maria DAMANAKI

               Is-Sur Karel DE GUCHT

               Is-Sur Štefan FÜLE

               Is-Sinjura Máire GEOGHEGAN-QUINN

               Is-Sinjura Kristalina GEORGIEVA

               Is-Sur Johannes HAHN

               Is-Sinjura Connie HEDEGAARD

               Is-Sur Siim KALLAS

               Is-Sinjura Neelie KROES

               Is-Sur Janusz LEWANDOWSKI

               Is-Sinjura Cecilia MALMSTRÖM

               Is-Sur Günther H. OETTINGER

               Is-Sur Andris PIEBALGS

               Is-Sur Janez POTOČNIK

               Is-Sinjura Viviane REDING

               Is-Sur Olli REHN

               Is-Sur Maroš ŠEFČOVIČ

               Is-Sur Algirdas Gediminas ŠEMETA

               Is-Sur Antonio TAJANI

               Is-Sinjura Androulla VASSILIOU

         Artikolu 2
   Id-Deċiżjoni 2009/903/KE hija mħassra.
   Artikolu 3
   Din id-Deċiżjoni għandha tiġi trasmessa lill-Parlament Ewropew.

      Hija għandha tiġi pubblikata fil-Ġurnal Uffiċjali tal-Unjoni Ewropea.
      Magħmul fi Brussell, it-22 ta’ Jannar 2010.

            Għall-Kunsill

            Il-President

         M. Á. MORATINOS

      (1)  ĠU L 321, 8.12.2009, p. 51.


title: Id-Deċiżjoni tal-Kunsill tad-29 Jannar 1996 dwar il-konklużjoni mill-Kumitat Ewropew tal-Ftehim Interim dwar il-kummerċ u l-affarijiet relatati mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, min-naħa l-waħda, u r-Repubblika tal-Moldova, min-naħa l-oħra

text:
Avviż Legali Importanti

|

31996D0161

Official Journal L 040 , 17/02/1996 P. 0010 - 0010

		Id-Deċiżjoni tal-Kunsilltad-29 Jannar 1996dwar il-konklużjoni mill-Kumitat Ewropew tal-Ftehim Interim dwar il-kummerċ u l-affarijiet relatati mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, min-naħa l-waħda, u r-Repubblika tal-Moldova, min-naħa l-oħra(96/161/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunitajiet Ewropej, u partikolarment l-Artikolu 113 flimkien ma' l-Artikolu 228(2), l-ewwel sentenza tiegħu,Wara li kkunsidra il-proposta tal-Kummissjoni,Wara li kkunsidra l-opinjoni tal-Parlament Ewropew [1],Billi, sad-dħul fis-seħħ tal-Ftehim ta' Sħubija u Koperazzjoni ffirmat fi Brussel fit-28 ta' Novembru 1994, huwa meħtieġ li jiġi approvat il-Ftehim Interim dwar il-Kummerċ u kwistjonijiet relatati mal-Kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, minn naħa l-waħda, u r-Repubblika tal-Moldova, minn naħa l-oħra, iffirmat fil-Lussemburgu fit-2 ta' Ottubru 1995,IDDEĊIEDA DAN LI ĠEJ:Artikolu 1Il-Ftehim Interim dwar il-kummerċ u kwistjonijiet relatati mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità għall-Enerġija Atomika, minn naħa l-waħda, u r-Repubblika tal-Moldova, minn naħa l-oħra, flimkien mal-Protokoll u d-dikjarazzjonijiet, huma hawnhekk approvati f'isem il-Komunità Ewropea.Dawn it-testi huma mehmuża ma' din id-Deċiżjoni.Artikolu 2Il-President tal-Kunsill għandu jagħti n-notifiki msemmija fl-Artikolu 35 tal-Ftehim Interim f'isem il-Komunitajiet Ewropej [2].Magħmula fi Brussel, fid-29 ta' Jannar 1996.F'isem il-KunsillIl-PresidentS. Agnelli[1] ĠU C 339, tat-18.12.1995.[2] Id-data tad-dħul fis-seħħ tal-Ftehim Proviżorju se tiġi ppublikata fil-Ġurnal Uffiċjali tal-Komunitajiet Ewropej mis-Segretarju Ġenerali tal-Kunsill.--------------------------------------------------